ກອງປະຊຸມລັດຖະມົນຕີປ້ອງກັນປະເທດອາຊຽນຄັ້ງທີ10
ດ້ວຍຫົວຂໍ້ “ເພີ່ມທະວີການຮ່ວມມືດ້ານປ້ອງກັນຊາດ ເພື່ອປະຊາຄົມ ອາຊຽນ ຂະຫຍັນຂັນເຄື່ອນ”, ກອງປະຊຸມລັດຖະມົນຕີປ້ອງກັນປະເທດ ອາຊຽນ ຄັ້ງທີ 10 (ADMM - 10) ໄດ້ໄຂຂຶ້ນໃນຕອນເຊົ້າວັນທີ 25/05 ຢູ່ຫໍປະຊຸມ ແຫ່ງຊາດ ນະຄອນຫລວງ ວຽງຈັນ, ລາວ. ຄະນະຜູ້ແທນ ຫວຽດນາມ ໂດຍພົນເອກ ໂງຊວນລິກ ລັດຖະມົນຕີກະຊວງປ້ອງກັນປະເທດນຳໜ້າໄດ້ເຂົ້າຮ່ວມກອງປະຊຸມ
ກ່າວຄຳເຫັນທີ່ພິທີໄຂກອງປະຊຸມ, ທ່ານພົນໂທ ຈັນສະໝອນ ຈັນຍາລາດ ລັດຖະມົນຕີກະຊວງປ້ອງກັນປະເທດ ສປປ ລາວ, ປະທານ ADMM – 10 ໃຫ້ຮູ້ວ່າ: ກອງປະຊຸມຄັ້ງນີ້ ໄດ້ດຳເນີນ ພາຍຫລັງທີ່ບັນດາປະເທດ ອາຊຽນ ໄດ້ລົງນາມໃນຖະແຫຼງການ ກົວລາລຳເປີ ກ່ຽວກັບການສ້າງຕັ້ງປະຊາຄົມ ອາຊຽນ ແລະ ຖະແຫຼງການກົວລາລຳເປີ - ອາຊຽນ ປີ 2025: ພ້ອມກັນກ້າວຂຶ້ນຢ່າງໝັ້ນຄົງ. ທ່ານພົນໂທ ຈັນສະໝອນ ຈັນຍາລາດ ຊີ້ແຈ້ງວ່າ ປີນີ້ແມ່ນປີທີ 10 ທີ່ ADMM ໄດ້ຮັບການຈັດຕັ້ງ. ໃນຕະຫລອດ 10 ປີຜ່ານມາ ADMM ປະກອບສ່ວນຮັກສາສັນຕິພາບ ຄວາມໝັ້ນຄົງ ແລະ ພັດທະນາພາກພື້ນ, ແລະ ກາຍເປັນພາກສ່ວນໜຶ່ງ ທີ່ ຂາດບໍ່ໄດ້ໃນປະຊາຄົມຄວາມໝັ້ນຄົງ - ການເມືອງ ອາຊຽນ. ADMM ກໍ່ໄດ້ຕອບສະໜອງຄວາມຕ້ອງການຂອງປະຊາຊົນໃນພາກພື້ນ ພິເສດແມ່ນຊຸກຍູ້ສັນຕິພາບ ແລະ ສະຖຽນລະພາບຢູ່ພາກພື້ນ. ຜ່ານການເຈລະຈາ ແລະ ການຮ່ວມມືໃນຂົງເຂດປ້ອງການຊາດ - ປ້ອງກັນຄວາມສະຫງົບ, ອາຊຽນ ໄດ້ເພີ່ມທະວີຄວາມເຂົ້າອົກເຂົ້າໃຈ ແລະ ຄວາມໄວ້ເນື້ອເຊື່ອໃຈ. ທ່ານພົນໂທ ຈັນສະໝອນ ຈັນຍາລາດ ເນັ້ນໜັກວ່າ: ໃນສະພາບການຢູ່ພາກພື້ນ ແລະ ໂລກມີການຜັນແປທີ່ສັບສົນ ແລະ ສິ່ງທ້າທາຍຫລາຍຢ່າງ, ADMM ຄວນເພີ່ມທະວີກຳລັງຄວາມສາມາດ, ຄວາມສາມັກຄີກັນ ແລະ ເປັນເອກະພາບ, ພ້ອມກັນນັ້ນ ກໍ່ຄວນຍົກສູງບົດບາດຂອງ ADMM ໃນການແກ້ໄຂບັນດາສິ່ງທ້າທາຍ ຕໍ່ຄວາມໝັ້ນຄົງ ດ້ວຍວິທີຢ່າງມີປະສິດທິຜົນ ແລະ ທັນການ.
(ແຫຼ່ງຄັດຈາກ VOV)